Johan Martin Nielssen

Johan Martin Nielssen (1835–1912) var en norsk maler, som er blitt karakterisert som «Sørlands-maleren».Alsvik, Henning og Østby, Leif: Norges billedkunst. Oslo 1951. Side 190 Vilhelm Krag skrev til ham: «Det er mange som har forsøgt male vor Natur, mange «flinkere malere», men det de har malet mangler dog noget – dette, jeg ved ei hvad – dette, der har Landskabets egen Duft, og som ikke kan opfattes af nogen Fremmed.» Fyrsten av Liechtenstein kjøpte flere av hans malerier med motiv fra Sørvestlandet. 

Nielssen var en kjent kunstner i sin samtid, men inntil nylig oversett i norsk kunsthistorie. Hans motiver er hovedsakelig hentet fra norsk natur. Han ble kunstneren som først skildret kysten av Vest-Agder og Lofoten. Han malte Ny-Hellesund mange år før Amaldus Nielsen. Han ble «Sørlandets skildrer i en nøktern og vederheftig stil, som i hans beste ting slett ikke er uten malerisk finhet. Motivene er gjerne holmer og sjøbuer, båter og brygger i sommerlig maksvær».Alsvik, Henning og Østby, Leif: Norges billedkunst. Oslo 1951. Side 190 

 Biografi 
Nielssen ble født i Kristiansand, og vokste opp i en velstående familie. Etter farens ønske tok han utdannelse som agronom før han besluttet å bli kunstner. 

Han hadde drevet egen gård i noen år, da han i 1858 begynte på tegneskolen i Kristiania. Deretter fulgte J.F. Eckersbergs malerskole. Med venners hjelp reiste han i 1861 til kunstakademiet i Düsseldorf. Som andre düsseldorfere av sin generasjon mottok han sterke impulser fra Hans Gude.Ehue, Oscar; Østby, Leif; Holm-Johnsen, Hanne: «Johan Nielssen» i Norsk kunstnerleksikon på snl.no. Hentet 21. april 2022 fra  

Hans tidligste arbeider representerer det senromantiske maleri, senere orienterte han seg mot en mer realistisk gjengivelse av naturen. 

I 1870 var han på studietur til Lofoten, og regnes som den som introduserte landsdelen i norsk malerkunst. 

I 1873 giftet han seg med malerinnen Clementine LedererClementine Nielssens malerier (1842–1928), datter av Wiens borgermester. I Wien fikk han oppdragsgivere i et høyborgerlig miljø. Han tilbrakte et kvart århundre av sitt liv i Tyskland og Østerrike. I 1885 forlot han kone og barn for aldri å se dem igjen, og flyttet tilbake til Kristiansand, såret og deprimert. 

I Wien ble ekteparet Nielssen kjent med Henrik Ibsen, og Nielssen hevdet senere at hans hustru var modell for Elida Wangel i Fruen fra havet, kvinnen som forlater sin mann fordi hun forelsker seg i en annen. Ifølge Nielssen skulle dette ha ført til at Clemence identifiserte seg med Nora i Et dukkehjem, og saken ble ikke bedre av at Ibsen på julaften 1879 forærte henne førsteutgaven av nettopp Et dukkehjem med personlig dedikasjon. Knut Hamsun var interessert i Johan Martin Nielssen, som på samme tid var både «selvutslettende og selvhevdende stolt», og gjorde ham ifølge Hamsun-forskeren Lars Frode Larsen trolig til modell for figuren Johan Nilsen Nagel i Mysterier – med tilnærmet likt navn.Jan Nyberg: «Mysteriet Johan Nielssen», Bergens Tidende 20. september 2006   

Nielssen fant nå de fleste av sine motiver i Kristiansand, Svinør, Spangereid og Kirkehamn, mens flere studiereiser til Sognefjorden, Hardanger, Stord og Karmøy inspirerte til malerier fra Vestlandet, slik som maleriet «Fra Stordø».«Fra Stordø»

Han er representert i Nasjonalmuseet for kunst, arkitektur og design, Nordnorsk kunstmuseum, Sørlandets kunstmuseum og i Göteborgs kunstmuseum. Bare Hans Gude skal ha solgt flere bilder i Christiania kunstforening enn han. Nielssens malerier ble vist på de store utstillingene i utlandet. Etter andre verdenskrig var mange endt som krigsbytte i Øst-Europa. På mange av disse er signaturen skrapt vekk og opprinnelsen tåkelagt.Jan Nyberg: «Mysteriet Johan Nielssen», Bergens Tidende 20. september 2006   

Terje Strøm-Olsen utga i 2005 en bok om Johan Martin Nielssen, og i 2006 arrangerte Sørlandets kunstmuseum en stor utstilling med hans arbeider.

 Referanser 

 Kilder 
 Terje Strøm-Olsen: Sørlandets skildrer – Johan Martin Nielssen. 2005. 

 Eksterne lenker 
 Verk av Johan Martin Nielssen på nasjonalmuseet.no

Kategori:Norske malere
Kategori:Personer fra Kristiansand kommune